የሁሉም ቤተ ዕምነቶች  ተከታዮች  ለአገሪቱ  ሰላምና  መቻቻል  መጠናከር  እንዲሠሩ  ጥሪ ቀረበ
የኢትዮጵያ የሃይማኖቶች ተቋማት ጉባኤ በዛሬው ዕለት አምስተኛውን ጠቅላላ ምርጫ አስመልክቶ ባካሄደው ስብሰባ ላይ የጉባኤው ጠቅላላ ጸሃፊ መጋቢ ዘሪሁን ደጉ እንደገለጹት ሰላምና መቻቻል  ለአገሪቱ ሰላማዊ የምርጫ ሂደትና ዘላቂ  ዕድገት ያለው  ፋይዳ ከፍተኛ በመሆኑ የሁሉም ቤተ ዕምነት ተከታዮች ሰላምና መቻቻልን ይበልጥ እንዲጎለብት የበኩላቸውን ሚና እንዲጫወቱ ጥሪ አቅርበዋል ።በሃይማኖት ተቋማት ጉባኤ ስብሰባ ላይ የተገኙት የኢትዮጵያ ምርጫ ቦርድ ሰብሳቢ ፕሮፌሰር መርጋ በቃና እንደተናገሩት ጉባኤው የሰላም ጥሪ መድረክ በማዘጋጀቱ ምስጋናቸውን አቅርበው በመጪው ግንቦት ወር የሚካሄደው ምርጫ በተሰካ ሁኔታ እንዲጠናቀቅ ቦርዱ ምቹ ሁኔታ ይፈጥራል ብለዋል ።የኢትዮጵያ ኦርቶዶክስ ተዋህዶ ቤተክርስቲያን ሊቀ ጳጳስ ብጹዕ አቡነ ማቲያስ በበኩላቸው በአገሪቱ ሰላም መጠበቅ ለዜጎች ህልውና ወሳኝ ከመሆኑም በላይ ተጨማሪ ልማትን ለማረጋገጥ የሚረዳ መሆኑንና ህዝቡ በሰላማዊ ምርጫ ሂደት የራሱን አስተዋጽኦ እንዲያደርግ አባታዊ መልዕክታቸውን አሰተላልፈዋል ።የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ሐጂ መሐመድ አሚን በበኩላቸው እንደገለጹት ምርጫው በፖለቲካ ፓርቲዎች መካከል የሚደረግ ውድድር ቢሆንም ጉዳዩ የህዝብ በመሆኑ የትኛውም ውጤት ይገኝ ፓርቲዎች በጸጋ መቀበልና በአገራዊ ጉዳይ ላይ መቻቻልና መከባበርን ማሳየት አለባቸው ብለዋል።የኢትዮጵያውያ ካቶሎሊካውያን ጳጳሳት ጉባኤ ካርዲናልብርሃነ እየሱስ ምርጫዎች የህዝብ ውሳኔ  ነጸብራቆች በመሆናቸው እያንዳንዱ ዜጋ ከምርጫ በፊት፤ በምርጫ ወቅትናከምርጫ በኋላ  ለአገሩ  የጋራ  ጥቅም ሲባል ንቁ ተሳትፎ ማድረግ አንደሚገባ ጥሪ አቅርበዋል ።የኢትዮጵያውያን ወንጌላዊት አንድነት ህብረት ዋና ጸሃፊ ቄስ አለሙ ሺጣ በበኩላቸው ህዝቡ ይመራኛል የሚለውን  ፓርቲ በመመምረጥ የዜግነት ኃላፊነቱን በመወጣት  ምርጫው ሰላማዊ በሆነ መንገድ እንዲጠናቀቅ ለዕምነት ተካታዮቻቸው በሙሉ ጥሪ አስተላልፈዋል ።የሰባተኛ ቀን አድቬንቲስት ዓለም አቀፍ ቤተክርስቲያንና የኢትዮጵያ ዩኒኤን ሚሽን ፕሬዚዳንት ፓስተር ዶክተር ዓለሙ ኃይሌ በአገሪቱ ምርጫ ሁሉም የራሱን አስተዋጽኦ በማድረግ   ለየአኮኖሚ ዕድገት ለማፋጠን እንደሚረዳ ጥሪ አስተላልፈዋል ።የፖለቲካ አመለካካት ልዩነትን በማክበር  የሚደረግ ምርጫ በሕዝቦች መካከል  የፍቅርና አንድነትን መንፈስን የሚያጎለበት በመሆኑ ፍጹም  ዴሞክራሲያዊ  ሥርዓት በማስፈን  ምርጫው ሂደት እንዲካሄድ የኢትዮጵያ ቃለ ህይወት ፕሬዚዳንት ፕሮፌሰር ተከተል ዮሃንስ ጥሪ አስተላልፈዋል ።በመጨረሻም ጉባኤው በገሪቱ ከጥንት ጀምሮ በተለያዩ ሃይማኖቶች መካካል የዳበረውን የመከባበር  እሴት በፖለቲካው እንዲደገም  የተለያዩ ቤተ ዕምነት ተከታዮች በጸሎት እንዱተጉ ጉባኤው ጥሪ አቅርቧል ። 